झंझारपुर(मधुबनी) : ललित कर्पूरी स्टेडियममे भरल दर्शक केँ मातृभाषा मैथिलीमे भऽ रहल क्रिक्रेट कमेँट्री बहुत उत्साहवर्धन कऽ रहल अछि। कमेँट्रीक एक-एक पांति केँ दर्शक गौर सऽ सुनैत छथि। मैथिली कमेँट्री केँ स्थापित करय वला इ T-20 क्रिक्रेट टूर्नामेँट पर दर्शक टा नहि अपितु पैघ-पैघ नेता आ अंर्तराष्ट्रीय खिलाड़ी सभ एकर लुत्फ उठौबैत आबि रहल छथि। इ सभ मैथिली कमेँट्रीक प्रशंसा समापन समारोहमे करैत रहला अछि। कमेँट्री बाक्समे सेहो एहि सऽ बारल नहि अछि। पछिला 6 सत्रमे भरि टूर्नामेँटमे कमेँट्री करयवला हिँदी,अंग्रेजी आ मैथिलीक कमेँटेटर सेहो कामेँट्री बाक्स सऽ एकर खूब प्रशसा केलनि अछि। मैथिली कमेँटटर अशोक कुमार झा उर्फ मुन्ना दिवान ललित कर्पूरी टूर्नामेँटमे अप्पन मजगर कमेँट्रीक माध्यमे खूब नाम कमौलनि अछि। मुन्ना दिवानाक मैथिली कमेँट्रीक प्रशंसा बिहारक मुख्यमंत्री नीतीश कुमार, उपमुख्यमंत्री सुशील कुमार मोदी संगे एतय आबय वला सभ अतिथि कऽ चुकल छथि। मिथिला सऽ बाहरक लोक एहि प्रतियोगितामे भऽ रहल मैथिली कमेँट्रीकेँ बरखोँ सऽ सुनैत ऐला अछि। टूर्नामेँटक फाइनलक मैचक प्रसारण डीडी स्पोर्ट्सक आ एफएफ रेडियो संग आकाशवाणी सऽ सेहो भेल अछि जाहिमे मैथिली कमेँट्रीक धूम रहल अछि। खेलक माध्यमे भाषाक व्यापक प्रचार प्रसारमे ललित कर्पूरी T-20 क्रिक्रेट प्रतियोगिता स्थापित भऽ गेल अछि। 